《行路难六首感事作 其三》
明代·胡应麟

君不见帐前蚊，侵肌啑肉无时停。君不见襟前虱，饮血𠾱膏罔休息。

君子守道甘困穷，小人聚敛恣胸臆。溪壑之欲浩无涯，狼贪蚕食肥私家。

祸盈孽满罹刑辟，昆冈火延灰玉石。君不见梁冀籍赀元载诛，黄金满谷成丘墟。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。